b'\n_START_ARTICLE_\nKristian von Hornsleth\n_START_SECTION_\nAnklager om tyveri\n_START_PARAGRAPH_\nI september 2009 anklages Hornsleth for at have brugt fotografier af den verdenskendte fotograf Antoniou Platon i sine malerier uden tilladelse. Platon truer b\xc3\xa5de Hornsleth og bolighuset ILVA med sagsanl\xc3\xa6g, som ender med at b\xc3\xa5de ILVA og Hornsleth fjerner salget af reproduktioner af malerier, hvor Hornsleth uden tilladelse har anvendt Platons prisvindende fotografier af henholdsvis Pamela Anderson og Bill Clinton . _NEWLINE_I december 2009 anklages Hornsleth igen at bruge fotografier uden tilladelse. Hoffotograf Steen Brogaard kr\xc3\xa6ver, at Hornsleth stopper plakat-salg til 1200 kr stk, som benytter Kronprins Frederiks forlovelsesfotografi uden tilladelse. Brogaard truer Hornsleth med erstatsningskrav, hvis ikke salget stopper \xc3\xb8jeblikkeligt. Derefter tr\xc3\xa6kker Hornsleth plakaten tilbage._NEWLINE_I februar 2013 d\xc3\xb8mmes Hornsleth i \xc3\x98stre Landsret for ulovlig brug af et fotografi i en collage. Det drejede sig om et foto af Camilla Stockmann taget af fotografen Lizette Kabre. Han d\xc3\xb8mmes til at betale vederlag og godtg\xc3\xb8relsen til fotografen p\xc3\xa5 henholdsvis 5.000 kroner og 25.000 kroner, samt 20.000 kroner i sagsomkostninger.\n_START_SECTION_\nHornsleth og markedsf\xc3\xb8ring\n_START_PARAGRAPH_\nKristian von Hornsleth og hans kunst har bl.a. v\xc3\xa6ret med til at markedsf\xc3\xb8re store brands, s\xc3\xa5som Cocio, Gajol, ILVA og Netto. Hornsleth har ligeledes deltaget i flere Emergency Room projekter og udstillinger._NEWLINE_I 2009 \xc3\xa5bnede REKOM A/S i samarbejde med Kristian von Hornsleth baren "Hornsleth" i L\xc3\xb8vstr\xc3\xa6de i K\xc3\xb8benhavn. Han \xc3\xa5bnede, i 2014 yderligere en bar i Klostergade i Aarhus. Han \xc3\xa5bnede, i 2016 endnu en bar p\xc3\xa5 d\xc3\xa6mningen i Vejle, denne lukkede dog allerede i 2017 hvorefter der \xc3\xa5bnede en i Jomfru Ane Gade i Aalborg. Til trods for navnet, er der tale om relativt store natklubber i flere etager med 3 barer i henholdsvis Cocktial lounge, Mainroom (dansegulv) og en minde lounge med dansegulv. Kluberne er indrettet overalt med v\xc3\xa6gmalerier, collager, lamper og drinks designet af Kristian von Hornsleth. Natklubberne er ejet af REKOM som ejer og driver flere forskellige koncepter af natklubber i Danmark og Norge, men fungerer som et slags franchise ejet af Kristian von Hornsleth.'